Η οικογένεια των Μπαλταίων

ΓΙΑ ΝΑΘΥΜΟΥΝΤΑΙ ΟΙ ΠΑΛΙΟΙ ΚΑΙ ΝΑ ΓΝΩΡΙΖΟΥΝ ΟΙ ΝΕΟΙ

Ο γενάρχης καταγόταν από την Καστανιά. Ονομάστηκε Μπαλτάς επειδή έλεγε πάντοτε την αλήθεια κοφτή σα μαχαίρι (μπαλτάς).

Όπως αφηγείται ο Γιάννης Μπαλτάς (τελευταίος ιδιοκτήτης του ομώνυμου χανιού) η καταγωγή των Μπαλταίων προέρχεται απ’ το Σούλι. Ήταν τρία αδέρφια Μπαλταίοι, οι οποίοι πολέμησαν στη πολιορκία του Μεσολογγίου. Ο ένας τραυματίστηκε και ήρθε προς τα δω, γιατί θα τον πιάνανε οι Τούρκοι. Οι άλλοι δυο πολεμήσαν ως το τέλος, ο ένας ύστερα, έφυγε προς την Κρήτη και ο άλλος έμεινε εκεί, έχει απογόνους στο Μεσολόγγι. Αυτός που ήρθε εδώ ονομαζόταν Αθανάσιος Μπαλτάς. Παντρεύτηκε την Καλή Πριτσιόλα και απόκτησε δυο γιους, τον Κώστα και το Ζάχο. Ο Κώστας (και η Θυμίτσα) απόκτησαν τέσσερις γιους: το Γιώργο που εγκαταστάθηκε αργότερα στην Αετόπετρα, το Νίκο και το Χρήστο που εγκαταστάθηκαν στην Καστανούλα και το Γιάννη που εγκαταστάθηκε λίγο πάνω από τον Τρικεριώτη και έχτισε το πρώτο Χάνι στη θέση Βρύση. Τα πρώτα του ξαδέλφια Δημήτρης, Χρήστος και Κώστας του Ζάχου Μπαλτά έχτισαν το κάτω Χάνι στα πλατάνια της κάτω Βρύσης.

Ο Ευρυτάνας δάσκα­λος Κώστας Ζήσης γράφει[[1]](#footnote-1) για τον Μπαλτά Αθανάσιο ότι γεννήθηκε στην Καστανιά Αρακυνθίων, υπηρέ­τησε την πατρίδα σε όλη τη διάρκεια της Επανάστασης, έλαβε μέρος σε πολλές μάχες υπό τους Κώστα Βελή, Γιολδασαίους και Καραϊσκάκη, ήταν το 1824-1825 στην Μεγάλη Αποκλείστρα της Καστανιάς και έπειτα πληγώθηκε στην πολιορκία του Μεσολογγίου στο μηρό που του άφησε αναπηρία.

Αυτός ο τραυματίας ήρωας Αθανάσιος Μπαλτάς ακολούθως εγκαταστάθηκε μόνιμα στην Καστανούλα. Από αυτόν προέρχονται όλοι οι Μπαλταίοι της περιοχής μας, οι οποίοι ανάλογα με τους γάμους που έκαναν τα παιδιά και τα εγγόνια τους, διασκορπίστηκαν στην Καστανιά και απέναντι στα Χάνια.

Ήταν φιλόξενοι και αφάντα­στα περιποιητικοί σε όλους όσους περνούσαν από τα δυο πανδοχεία τους - χάνια, όχι μόνο από «επαγ­γελματική» αναγκαιότητα, αλλά και γιατί το είχαν στο αίμα τους, από γενιά σε γενιά, και όχι μόνο στους προσκυνητές της Παναγίας, αλλά και στον οποιοδήποτε διερχόμενο, τους ταχυδρόμους, που ως αγωγιά­τες μετέφεραν την αλληλογραφία του Ταχυδρομείου Προυσού, τους αγωγιάτες των χωριών και στους υπαλλήλους, ιδιαίτερα μάλιστα όταν οι καιρικές συνθήκες ήταν άσχημες και οι τακτικοί ταξιδιώτες δεν είχαν πού αλλού να καταφύγουν.

Το χάνι τους δεν ήταν επαγγελμα­τική ασχολία αλλά πρωτίστως κοι­νωνική προσφορά. Τα Μπαλταίικα σπίτια ήταν πάνω στο δρόμο που ένωνε το Καρπενήσι με όλα τα χωριά του παλιού Δήμου Αρακυνθίων και έτσι οι Μπαλταίοι έκαναν την ανά­γκη της φιλοξενίας φιλοτιμία. Οι τα­ξιδεύοντες για τον Προυσό, ύστερα από οδοιπορία τριών έως τεσσάρων ωρών από το Γαύρο, με ανηφορικό το τελευταίο τμήμα από τα Διπότα­μα ως τα Χάνια, έβρισκαν εκεί την απαραίτητη δροσιά και περιποίηση και ανακτούσαν τις απαραίτητες δυνάμεις ως τον τελικό τους προο­ρισμό, που, αν ήταν το Μοναστήρι της Παναγίας, ουσιαστικά, κατά τη λαϊκή φράση, «είχαν φάει πια το βόδι και τους έμενε η ουρά»!

Ο νέος δρόμος προς το Μοναστήρι της Προυσιώτισσας που από τις αρχές της δεκαετίας του '90 πάει ευθεία μέσα από το βράχο, είναι μεν εξυπη­ρετικός, αλλά, δυστυχώς, άφησε στο περιθώριο και οδήγησε αναγκαστικά στο μαρασμό την όμορφη αυτή και δροσερή συνοικία και μας έκανε να αποξενωνόμαστε από τη φιλόξενη αυτή γειτονιά, κάνοντας αχρείαστα και τα χάνια, τα πανδοχεία δηλαδή που υπήρχαν εκεί και που από αυτά πήρε το όνομά της. Το Κάτω Χάνι είχε σταματήσει τη λειτουργία του από το 1965, όταν παρακάμφθηκε από τη χάραξη του δρόμου αρχές της δεκαετίας του '60.

Όλα τα μέλη της οικογένειας των Μπαλταίων, πρόσφεραν τις υπηρε­σίες τους, πριν ξενιτευτούν, στο χάνι τους προς τους οδοιπόρους. Και όταν οι περισσότεροι ξενιτεύτηκαν για επαγγελματικούς και οικογενειακούς λόγους, έμειναν στον τόπο τους ο Γιάννης και ο Τάκης και έκαναν εκεί τις οικογένειές τους, εκεί περνούν και τώρα τα γεράματά τους, ανάμε­σα σε παιδιά και εγγόνια που τους επισκέπτονται συχνά.

Κ. Ξ.

1. Κώστα Ι. Ζήση, ΑΓΡΑΦΙΩΤΕΣ ΚΑΙ ΚΑΡΠΕΝΗΣΙΩΤΕΣ ΑΓΩΝΙΣΤΕΣ ΣΤΗΝ ΕΠΑΝΑΣΤΑΣΗ ΤΟΥ 1821, ιστορικές εκδόσεις Στέφ. Βασιλόπουλος, Αθήνα 1983, σελ.223 [↑](#footnote-ref-1)